Malhelbruna ŝterno

La Malhelbruna ŝterno, Anous minutus estas marbirdo de la familio de Laredoj kaj subfamilio de Ŝternenoj. Ĝi multe similaspektas kun la Bruna ŝterno, Anous stolidus, sed ĝi estas pli malgranda, kun pli malhela plumaro kaj pli blanka krono (pro tio ankaŭ la nomo Blankkapa ŝterno taŭgus por tiu ĉi specio), pli longa rekta beko kaj mallonga vosto.

 Aspekto 
Tiu ĉi ŝterno estas preskaŭ entute tre malhelbruna, preskaŭ nigra, kio igus la specion taŭga por la nomo Nigra ŝterno, se ĝi ne estus jam uzata por la Nigra ŝterno, Chlidonias niger. La flugilpintoj estas eĉ pli malhelaj, do nigraj de malproksime. Krome estas blanka krono kiel kasko, pli hela ĉefrunte kaj bone limigita inter beko kaj okulo kaj poste nuance miksita ĉe la nuko kaj sen tiom precizaj limoj. La beko estas tre longa (pli ol la kapo), fortika kaj maldika. La blanka frunto ne estas tiom blanka ĉe junuloj. Ankaŭ la kruroj estas malhelbrunaj kaj tutretaj.

 Kutimoj 
La nestoj de tiuj birdoj konsistas en platformo, ofte kreita el arbobranĉoj, sekaj folioj kaj birdorestaĵoj. La ino demetas nur unu ovon ĉiun sezonon kaj nestoj estas reuzotaj venontjare.

 Disvastiĝo 
La Malhelbruna ŝterno havas tutmondan distribuadon en tropikaj kaj subtropikaj maroj, en medio de kolonio de marbirdoj tra la tuta Pacifiko, ekzemple en nordorienta Aŭstralio, Novgvineo kaj proksima pacifika regiono, kaj pli disigitaj tra la Karibo (el Florido ĝis Jukatano), centra Atlantiko (inter Brazilo kaj la golfo de Gvineo) kaj en la nordorienta Hinda Oceano (Indonezio). Ili povas malproksimiĝi enmaren el la reprodukta kolonio eĉ ĝis 80 km. Birdoj revenas al siaj kolonioj, aŭ al aliaj insuloj, por ripozi nokte.

 Subspecioj 
Estas sep listitaj subspecioj, nome la jenaj:
 A. m. worcesteri (McGregor, 1911)
 A. m. minutus (Boie, 1844)
 A. m. marcusi (Bryan, 1903)
 A. m. melanogenys (Gray, 1846)
 A. m. diamesus (Heller kaj Snodgrass, 1901)
 A. m. americanus (Mathews, 1912)
 A. m. atlanticus (Mathews, 1912)

 Bildaro 

 Referencoj 
  Ne minacata
 Guager, V.H. (1999) Black Noddy Anous minutus, in ''The Birds of North America, No412 (Poole, A. kaj Gill, F. eld) The Academy of Natural Sciences, Philadelphia, kaj The American Ornithologists’ Union, Washington, D.C.

 Vidu ankaŭ 
 Fiĝiaj tropikaj sekaj arbaroj

 Eksteraj ligiloj 

 Atolo Midway pri Malhelbruna ŝterno .
 Televida ejo pri Malhelbruna ŝterno.
 USDA informaro 

Kategorio:Ŝternedoj
Kategorio:Ŝternoj
Kategorio:Afrotropisa faŭno
Kategorio:Neotropisa faŭno
Kategorio:Orientalisa faŭno
Kategorio:Bestoj el la Aŭstralazia ekozono
Kategorio:Bestoj el la Pacifika ekozono
Kategorio:Birdoj de Aŭstralio
Kategorio:Birdoj de Afriko